**Informatīvais ziņojums**

**„Par papildu valsts budžeta saistību uzņemšanos Ziemeļvalstu un Baltijas valstu mobilitātes programmas „Valsts administrācija” līdzfinansētā projekta “Konkurences institūcijas kapacitātes stiprināšana uzņēmumu apvienošanās kontroles jomā” īstenošanai”**

**1. Pamatojums informatīvā ziņojuma virzībai**

Ziemeļvalstu un Baltijas valstu mobilitātes programma „Valsts administrācija” (turpmāk – programma) ir izveidota, lai veicinātu labās prakses, zināšanu un pieredzes nodošanu, veidotu sadarbību, vienādotu darba standartus un uzlabotu Baltijas jūras reģiona konkurētspēju globālajā pasaulē.

Programmas ietvaros tiek izsludināti projektu konkursi, kuros piedalās šādas Baltijas Jūras reģiona valstis – Somija, Zviedrija, Dānija, Norvēģija, Islande, Igaunija, Latvija, Lietuva, kā arī autonomās teritorijas – Ālandu salas, Fēru salas, Grenlande. Projekta pieteikuma apstiprināšanas gadījumā Baltijas valstu pārstāvji dodas pieredzes apmaiņas vizītēs par aktuālajiem jautājumiem uz divām Ziemeļvalstīm, kuru institūcijas ir apstiprinājušas dalību, organizējot pieredzes apmaiņas vizītes.

Programmas nosacījumi paredz, ka projektu ieviešanā ir nepieciešams nodrošināt nacionālo līdzfinansējumu vismaz 40% apmērā. Tāpat programmas finansēšanas nosacījumi paredz, ka programmas ietvaros sniegtais līdzfinansējums ir līdz 60% no kopējām projekta izmaksām (85% no šīs summas projekta īstenotājs saņem kā avansa maksājumu un 15% kā gala maksājumu), projekta pilnīgai ieviešanai nepieciešams arī priekšfinansējums 15% apmērā no programmas finansējuma.

Konkurences padomei (turpmāk – KP), kura īsteno valsts politiku konkurences attīstības un aizsardzības jautājumos, ir svarīgi sekmēt iestādei prioritāru projektu īstenošanu, piesaistot ārvalstu finanšu resursus.

Attiecīgi, KP ir sagatavojusi un iesniegusi projekta “Konkurences institūcijas kapacitātes stiprināšana uzņēmumu apvienošanās kontroles jomā” pieteikumu programmas konkursā un, ievērojot nacionālā regulējuma[[1]](#footnote-1) noteikto kārtību, kādā budžeta iestādes var uzņemties papildu saistības Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ir sagatavojusi informatīvo ziņojumu, lai tiktu pieņemts Ministru kabineta lēmums par papildu finansējuma piešķiršanu projekta īstenošanai no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” nacionālā līdzfinansējuma un nepieciešamā priekšfinansējuma nodrošināšanai 2019.gadā.

**2. Programmas finansēšanai iesniegtais projekta pieteikums**

Iesniegtais projekta “Konkurences institūcijas kapacitātes stiprināšana uzņēmumu apvienošanās kontroles jomā” pieteikums paredz, ka tā apstiprināšanas gadījumā norisināsies Latvijas pārstāvju (Konkurences padomes) pieredzes apmaiņas vizītes Zviedrijas un Somijas konkurences iestādēs par uzņēmumu apvienošanās lietu izskatīšanu, kā arī papildus par elektronisko pierādījumu iegūšanu un apstrādi, kas ir būtisks jautājums, lai nodrošinātu sekmīgu aizliegtu vienošanos izmeklēšanu, un lietu par publisku personu rīcības, kas negatīvi ietekmē konkurenci, izmeklēšanu.

Valstiska uzņēmumu apvienošanās kontrole ir nepieciešama, lai nepieļautu būtisku konkurences samazināšanos uzņēmumu apvienošanās rezultātā, jo, zūdot konkurences dzinējspēkam, var pieaugt cenas, samazināties izvēle un kvalitāte, kā arī mazināties tautsaimniecības izaugsmes iespējas kopumā. Tāpēc tirgus koncentrācijas nelabvēlīgo seku novēršana ir viena ko KP prioritātēm.

Konkurences neitralitātes principa neievērošanu publisko personu darbībā uzņēmēju organizācijas Latvijā ir minējušas kā vienu no būtiskākajām uzņēmējdarbības vides problēmām. Lai risinātu minēto jautājumu, ir pieņemti grozījumi Konkurences likumā, kas sekmēs godīgas konkurences nodrošināšanu publisko personu (valsts un pašvaldību) un to dibināto kapitālsabiedrību darbībā. Grozījumu spēkā stāšanās ir noteikta 2020.gada 1.janvārī.

Lai pēc iespējas efektīvāk atklātu un novērstu pārkāpumus, tādējādi aizsargātu patērētāju intereses gūt labumu no godīgas uzņēmumu konkurences, nepieciešams pastāvīgi uzlabot un pilnveidot savas profesionālās zināšanas apgūstot citu valstu pieredzi uzņēmumu apvienošanās lietu izskatīšanā un darba organizēšanā, elektronisko pierādījumu iegūšanā un apstrādē, kā arī īstenojot starptautisko sadarbību kopēju lietu izmeklēšanā un konkurences kultūras veicināšanā. Tādejādi dalība pieredzes apmaiņā programmas projekta ietvaros stiprinās KP spējas efektīvāk izvērtēt uzņēmumu apvienošanās gadījumus un uzlabos lēmumu pieņemšanas procesu, kā arī sekmēs konkurences neitralitātes principa piemērošanas iespējas attiecībā uz publisko personu darbībām.

Pieredzes apmaiņas vizītes delegāciju septiņu cilvēku sastāvā veido KP pārstāvji, kuru profesionālā kompetence ir saistīta ar konkurences politikas īstenošanu Latvijā.

Projekta aktivitāšu īstenošanas periods paredzēts no 2019.gada septembra līdz novembrim.

 Projekta indikatīvais finansējuma apjoms ir EUR 10 000, no kuriem programmas finansējums 60% apmērā sastāda EUR 6 000, bet nacionālais līdzfinansējums 40% apmērā sastāda EUR 4 000. Projekta avansa maksājums 85% apmērā no programmas līdzfinansējuma daļas sastāda EUR 5 100, bet gala maksājums 15% apmērā sastāda EUR 900. Līdz ar to kopējais nepieciešamais valsts budžeta finansējuma apmērs projekta uzsākšanai sastāda EUR 4 900.

Minētā projekta īstenošanai nepieciešamie līdzekļi būtu pārdalāmi no 74.resora “Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” nacionālā līdzfinansējuma un nepieciešamā priekšfinansējuma nodrošināšanai 2019.gadā.

**3. Turpmākā rīcība**

Ņemot vērā, ka dalība starptautiskās sadarbības projektos ir vērtīgs instruments iestādes attīstībai un iespējai iegūt jaunu pieredzi, iepriekš minētā projekta īstenošanai nepieciešams:

1. Apstiprināt KP tiesības ieviest pieredzes apmaiņas projektu par konkurences jautājumiem Zviedrijā un Somijā Ziemeļvalstu un Baltijas valstu mobilitātes programmas “Valsts administrācija” ietvaros un uzņemties saistības 2019.gadā.

2. Paredzēt, ka nepieciešamais finansējums atbilstoši noslēgtā līguma nosacījumiem nacionālā līdzfinansējuma segšanai un priekšfinansējuma nodrošināšanai tiks pārdalīts no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai”.

EM sagatavos un normatīvajos aktos noteiktā kārtībā iesniegs Finanšu ministrijā pieprasījumu par apropriācijas pārdali no 74.resora „Gadskārtējā valsts budžeta izpildes procesā pārdalāmais finansējums” programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” informatīvā ziņojumā minētā projekta ieviešanā.

Pēc gala maksājuma saņemšanas KP nodrošinās līdzekļu ieskaitīšanu valsts pamatbudžeta ieņēmumos.

Ekonomikas ministrs R.Nemiro

Valsts sekretārs Ē.Eglītis

A.Apsītis, 67365227

antis.apsitis@kp.gov.lv

M.Stenders, 67287049

maris.stenders@kp.gov.lv

1. Likums par budžetu un finanšu vadību 24.panta trešā daļa; Ministru kabineta 2018.gada 17.jūnija noteikumu Nr. 421 „Kārtība, kādā veic gadskārtējā valsts budžeta likumā noteiktās apropriācijas izmaiņas” 5.sadaļa [↑](#footnote-ref-1)